作者:劉過
標題:賀新郎
內容:院宇重重掩。醉沈沈、亭陰轉午，繡簾高卷。金鴨香濃噴寶篆，驚起雕樑語燕。正一架、酴醿開遍。嫩萼梢頭舒素臉。似月娥、初試宮妝淺。風力嫩，異香軟。佳人無意拈針線。繞朱闌、六曲俳徊，為他留戀。試把花心輕輕數，暗卜歸期近遠。奈數了、依然重怨。把酒問春春不管。枉教人、只恁空腸斷。腸斷處，怎消遣。